CELEX: 32022R0076
Language: el
Date: 2021-09-22 00:00:00
Title: Κατ’ εξουσιοδότηση κανονισμός (ΕΕ) 2022/76 της Επιτροπής της 22ας Σεπτεμβρίου 2021 για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που ορίζουν προσαρμογές στους συντελεστές του παράγοντα Κ «ημερήσια ροή συναλλαγών» (K-DTF) (Κείμενο που παρουσιάζει ενδιαφέρον για τον ΕΟΧ)

20.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 13/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/76 ΤΗΣ ΕΠΙΤΡΟΠΗΣ
         της 22ας Σεπτεμβρίου 2021
         για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που ορίζουν προσαρμογές στους συντελεστές του παράγοντα Κ «ημερήσια ροή συναλλαγών» (K-DTF)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/2033 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των κανονισμών (ΕΕ) αριθ. 1093/2010, (ΕΕ) αριθ. 575/2013, (ΕΕ) αριθ. 600/2014 και (ΕΕ) αριθ. 806/2014 (1), και ιδίως το άρθρο 15 παράγραφος 5 τρίτο εδάφιο, σε συνδυασμό με το άρθρο 15 παράγραφος 5 στοιχείο γ),
         Εκτιμώντας τα ακόλουθα:
         
                     (1)
                  
                  
                     Η ημερήσια ροή συναλλαγών (DTF) υπολογίζεται με βάση τον όγκο συναλλαγών. Οι περιστάσεις που οδηγούν σε μεγαλύτερους όγκους συναλλαγών μπορεί, συνεπώς, να αναγκάσουν τις επιχειρήσεις επενδύσεων που διενεργούν συναλλαγές για ίδιο λογαριασμό, περιλαμβανομένων των ειδικών διαπραγματευτών, να μειώσουν τις συναλλακτικές τους δραστηριότητες. Τούτο μπορεί να οδηγήσει σε κίνδυνο μειωμένης ρευστότητας της αγοράς, με δυνητικά αρνητικές επιπτώσεις στη χρηματοπιστωτική σταθερότητα. Κατά συνέπεια, υπό τις περιστάσεις αυτές, οι συντελεστές K-DTF θα πρέπει να προσαρμοστούν κατά τρόπο που να μην αποθαρρύνει τις συναλλακτικές δραστηριότητες. Όταν οι περιστάσεις οδηγούν σε χαμηλότερο όγκο συναλλαγών, οι εν λόγω εκτιμήσεις δεν ισχύουν και, ως εκ τούτου, οι προσαρμογές στους συντελεστές K-DTF θα πρέπει να βασίζονται μόνο στους όγκους συναλλαγών που παρατηρούνται σε περιόδους υψηλής μεταβλητότητας.
                  
               
                     (2)
                  
                  
                     Εάν οι απαιτήσεις K-DTF υπό ακραίες συνθήκες της αγοράς είναι υπερβολικά περιοριστικές και επιζήμιες για τη χρηματοπιστωτική σταθερότητα, ο συντελεστής που αναφέρεται στο άρθρο 15 παράγραφος 2 του κανονισμού (ΕΕ) 2019/2033 θα πρέπει να προσαρμοστεί ώστε να είναι μικρότερος από τον συντελεστή που προβλέπεται στον πίνακα 1 του εν λόγω άρθρου, προκειμένου να μην καταστεί ο K-DTF αντικίνητρο για τις συναλλαγές.
                  
               
                     (3)
                  
                  
                     Δεδομένου ότι το άρθρο 15 παράγραφος 5 στοιχείο γ) του κανονισμού (ΕΕ) 2019/2033 αναφέρεται σε ακραίες συνθήκες της αγοράς, όπως αναφέρεται στον κατ’ εξουσιοδότηση κανονισμό (EE) 2017/578 της Επιτροπής (2), η έναρξη και η λήξη των περιόδων ακραίων συνθηκών της αγοράς θα πρέπει να είναι σύμφωνες με το άρθρο 6 παράγραφος 2 του κατ’ εξουσιοδότηση κανονισμού (EE) 2017/578 το οποίο διέπει τον προσδιορισμό ακραίων συνθηκών αγοράς από έναν τόπο διαπραγμάτευσης.
                  
               
                     (4)
                  
                  
                     Για τους σκοπούς του υπολογισμού του προσαρμοσμένου K-DTF, οι ακραίες συνθήκες της αγοράς θα πρέπει να καλύπτουν περιπτώσεις στις οποίες οι βραχυπρόθεσμες μεταβολές του όγκου συναλλαγών και των τιμών έχουν σημαντικό αντίκτυπο στον υπολογισμό του K-DTF. Δεδομένου ότι οι ακραίες συνθήκες της αγοράς μπορεί να διαρκέσουν για απροσδιόριστο χρονικό διάστημα, συμπεριλαμβανομένων περιόδων διάρκειας λίγων μόνο λεπτών, οι προσαρμοσμένοι συντελεστές θα πρέπει να είναι σε θέση να αποτυπώνουν την αξία της ημερήσιας ροής συναλλαγών που πραγματοποιούνται σε περιόδους εντελώς διαφορετικής διάρκειας.
                  
               
                     (5)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε στην Επιτροπή η Ευρωπαϊκή Αρχή Τραπεζών μετά από διαβούλευση με την Ευρωπαϊκή Αρχή Κινητών Αξιών και Αγορών.
                  
               
                     (6)
                  
                  
                     Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Προσαρμογές των συντελεστών K-DTF
            
               1.   Οι προσαρμογές των συντελεστών K-DTF που αναφέρονται στον πίνακα 1 του άρθρου 15 παράγραφος 2 του κανονισμού (ΕΕ) 2019/2033 σε περίπτωση που, υπό ακραίες συνθήκες της αγοράς όπως αναφέρεται στον κατ’ εξουσιοδότηση κανονισμό (EE) 2017/578, οι απαιτήσεις K-DTF φαίνονται υπερβολικά περιοριστικές και επιζήμιες για τη χρηματοπιστωτική σταθερότητα, όπως αναφέρεται στο άρθρο 15 παράγραφος 5 στοιχείο γ) του κανονισμού (ΕΕ) 2019/2033, προσδιορίζονται με τον ακόλουθο τύπο:
               
                           α)
                        
                        
                           για τον συντελεστή K-DTF των συναλλαγών τοις μετρητοίς:
                           Cadj = C * (DTFexcl/DTFincl)
                           όπου:
                           
                                       Cadj
                                    
                                    
                                       =
                                    
                                    
                                       προσαρμοσμένος συντελεστής
                                    
                                 
                                       C
                                    
                                    
                                       =
                                    
                                    
                                       συντελεστής του πίνακα 1 του άρθρου 15 παράγραφος 2 του κανονισμού (ΕΕ) 2019/2033
                                    
                                 
                                       DTFexcl
                                    
                                    
                                       =
                                    
                                    
                                       η DTF συναλλαγών τοις μετρητοίς που υπολογίζεται σύμφωνα με το άρθρο 33 του κανονισμού (ΕΕ) 2019/2033, αφαιρουμένης της αξίας συναλλαγών τοις μετρητοίς που πραγματοποιήθηκαν υπό ακραίες συνθήκες της αγοράς κατά το άρθρο 2 και
                                    
                                 
                                       DTFincl
                                    
                                    
                                       =
                                    
                                    
                                       η DTF συναλλαγών τοις μετρητοίς που υπολογίζεται σύμφωνα με το άρθρο 33 του κανονισμού (ΕΕ) 2019/2033, περιλαμβανομένης της αξίας συναλλαγών τοις μετρητοίς που πραγματοποιήθηκαν υπό ακραίες συνθήκες της αγοράς κατά το άρθρο 2·
                                    
                                 
                     
                           β)
                        
                        
                           για τον συντελεστή K-DTF των συναλλαγών παραγώγων:
                           Cadj = C * (DTFexcl/DTFincl)
                           όπου:
                           
                                       Cadj
                                    
                                    
                                       =
                                    
                                    
                                       προσαρμοσμένος συντελεστής
                                    
                                 
                                       C
                                    
                                    
                                       =
                                    
                                    
                                       συντελεστής του πίνακα 1 του άρθρου 15 παράγραφος 2 του κανονισμού (ΕΕ) 2019/2033
                                    
                                 
                                       DTFexcl
                                    
                                    
                                       =
                                    
                                    
                                       η DTF παραγώγων που υπολογίζεται σύμφωνα με το άρθρο 33 του κανονισμού (ΕΕ) 2019/2033, αφαιρουμένης της αξίας συναλλαγών παραγώγων που πραγματοποιήθηκαν υπό ακραίες συνθήκες της αγοράς κατά το άρθρο 2 και
                                    
                                 
                                       DTFincl
                                    
                                    
                                       =
                                    
                                    
                                       η DTF παραγώγων που υπολογίζεται σύμφωνα με το άρθρο 33 του κανονισμού (ΕΕ) 2019/2033, περιλαμβανομένης της αξίας συναλλαγών παραγώγων που πραγματοποιήθηκαν υπό ακραίες συνθήκες της αγοράς κατά το άρθρο 2.
                                    
                                 
                     Ο υπολογισμός του DTFexcl περιλαμβάνει μόνο την αξία της ημερήσιας ροής συναλλαγών που σχετίζεται με χρηματοπιστωτικά μέσα ή υποκείμενα στοιχεία χρηματοπιστωτικών μέσων που αποτελούν αντικείμενο διαπραγμάτευσης σε τμήμα διαπραγμάτευσης εντός του σχετικού τόπου διαπραγμάτευσης κατά τη διάρκεια συμβάντος όπου θεωρείται ότι έχουν επικρατήσει ακραίες συνθήκες της αγοράς από τον εν λόγω τόπο διαπραγμάτευσης.
            
         
         
            Άρθρο 2
            Περίοδος ακραίων συνθηκών της αγοράς
            Για τους σκοπούς του άρθρου 1, ως συμβάν ακραίων συνθηκών της αγοράς νοείται η κατάσταση κατά την οποία πληρούνται οι παράμετροι που αναφέρονται στο άρθρο 6 παράγραφος 2 του κατ’ εξουσιοδότηση κανονισμού (EE) 2017/578 και οι εν λόγω ακραίες συνθήκες της αγοράς οδηγούν σε αύξηση του όγκου των συναλλαγών.
            Ο χρόνος έναρξης και λήξης ενός συμβάντος ακραίων συνθηκών της αγοράς είναι ο χρόνος που έχει προσδιορίσει ο τόπος διαπραγμάτευσης σύμφωνα με το άρθρο 6 παράγραφος 2 του κατ’ εξουσιοδότηση κανονισμού (EE) 2017/578.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 314 της 5.12.2019, σ. 1.
         
            (2)  Κατ’ εξουσιοδότηση κανονισμός (EE) 2017/578 της Επιτροπής, της 13ης Ιουνίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα που προσδιορίζουν τις απαιτήσεις για τις συμφωνίες και τα συστήματα ειδικής διαπραγμάτευσης (ΕΕ L 87 της 31.3.2017, σ. 183).
         
            (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).